钦定古今图书集成/明伦汇编/氏族典/第024卷 > 冯伟
## 钦定古今图书集成/明伦汇编/氏族典/第024卷 > 冯伟

按《北齐书冯伟传》：“伟字伟节，中山安嘉人也。身长八
尺，衣冠甚伟，见者肃然敬惮。少从李宝鼎游学，李重
其聪敏，恒别意试问之，多所通解，尤明礼传。后还乡
里，闭门不出，将三十年，不问生产，不交宾客，专精覃
思，无所不通。赵郡王出镇定州，以礼迎接，命书三至，
县令亲至其门，犹辞疾不起。王将命驾致请，佐史前”
后星驰报之。县令又自为其整冠履，不得已而出。王
下厅事迎之，止其拜伏，分阶而上，留之宾馆，甚见礼
重。王将举充秀才，固辞不就，岁馀请还，王知其不愿
拘束，以礼发遣，赠遗甚厚，一无所纳，惟受时服而已。
及还，终不交人事。郡守县令每亲至其门，岁时或置
羊酒，亦辞不纳。门徒束修，一毫不受。耕而饭，蚕而衣，
箪食瓢饮，不改其乐，竟以寿终。